సౌరేంద్ర నాథ్ కోహ్లీ

అడ్మిరల్ సౌరేంద్ర నాథ్ కోహ్లీ, PVSM (జ: 21 జూన్ 1916 – మ: 21 జనవరి 1997) భారత నౌకాదళానికి చెందిన వ్యక్తి. ఆయన 1973 మార్చి 1 నుంచి 1976 ఫిబ్రవరి 29 వరకు భారత నౌకాదళానికి 7వ నౌకాదళ ప్రధాన అధికారి (Chief of the Naval Staff) గా సేవలందించారు.

1971 భారత–పాకిస్తాన్ యుద్ధ సమయంలో, కోహ్లీ గారు వెస్ట్రన్ నావల్ కమాండ్‌కు ఫ్లాగ్ ఆఫీసర్ కమాండింగ్-ఇన్-చీఫ్ (FOC-IN-C) గా పనిచేశారు. ఈ సమయంలో ఆయన భారత నౌకాదళంలోని వెస్ట్రన్ ఫ్లీటును విజయవంతంగా నడిపించారు. ఆయన నాయకత్వంలో భారత నౌకాదళం కరాచీలో ఉన్న పాకిస్తాన్ నౌకాదళంపై ఆపరేషన్ ట్రైడెంట్ మరియు ఆపరేషన్ పైథాన్ అనే కీలక దాడులను విజయవంతంగా నిర్వహించింది. ఇంతకుముందు ఆయన INS మైసూర్ (C60) మరియు INS రాణా (D115) అనే యుద్ధనౌకలకు కమాండింగ్ ఆఫీసర్‌గా కూడా సేవలందించారు.

జీవిత విశేషాలు

కోహ్లీ గారు బి.ఎల్. కోహ్లీ కుమారుడు. ఆయన ఢిల్లీ లోని సెయింట్ స్టీఫెన్స్ కాలేజీలో BA (హానర్స్) డిగ్రీ చదివారు. వీరు తన చదువు పూర్తయ్యిన వెంటనే, 1936 మేలో రాయల్ ఇండియన్ నేవీ వాలంటీర్ రిజర్వ్ (RINVR) లో కేడెట్‌గా చేరారు.
1938 జూన్ 25న ఆయనకు సబ్-లెఫ్టినెంట్‌గా నియామకం లభించింది.The London Gazette, 14 October 1938 తరువాత 1941 మే 1న ఆయన లెఫ్టినెంట్‌గా పదోన్నతి పొందారు.

రెండవ ప్రపంచ యుద్ధం సమయంలో, కోహ్లీ గారు పర్షియన్ గల్ఫ్ ప్రాంతంలో మరియు ఫార్ ఈస్టర్న్ ప్రాంతంలో సేవలందించారు.
1943లో యునైటెడ్ కింగ్డమ్‌లో ఆయన కమ్యూనికేషన్ స్పెషలిస్ట్‌గా అర్హత సాధించారు. 1944–45 కాలంలో, ఆయన HMS క్వీన్ ఎలిజబెత్ (1913) అనే యుద్ధ నౌకపై సేవలు అందించారు. 1946లో ఆయనకు యాక్టింగ్ లెఫ్టినెంట్ కమాండర్‌గా పదోన్నతి లభించింది. ఆ తరువాత అప్పటి రాయల్ ఇండియన్ నేవీ నావల్ హెడ్‌క్వార్టర్స్ అయిన HMIS డాల్హౌసీ లో సేవలందించారు.

భారత స్వాతంత్ర్యం తర్వాతకాలం

భారతదేశానికి స్వాతంత్ర్యం వచ్చిన తర్వాత, కోహ్లీ గారు భారత నౌకాదళంలో చేరాలని నిర్ణయించుకున్నారు. నౌకాదళాన్ని విస్తరించే పనిని పర్యవేక్షించేందుకు ఎంపికైన ముఖ్య అధికారులలో ఆయన ఒకరు.

1948 డిసెంబరులో, డిస్ట్రాయర్ నౌకల కొనుగోలుకు సంబంధించి ఆయనను యునైటెడ్ కింగ్డమ్‌కు పంపించారు. 1949లో, రాయల్ నేవీ నుండి కొనుగోలు చేసిన తర్వాత INS రాణా (D115) కు కమాండింగ్ ఆఫీసర్‌గా నియమితులయ్యారు. అదే సంవత్సరం జూన్ 30న, ఆయనకు యాక్టింగ్ కమాండర్‌గా (లెఫ్టినెంట్-కమాండర్) పదోన్నతి లభించింది.

కోహ్లీ గారు నిర్వహించిన ఇతర ముఖ్య పదవులు ఇవి:

 భారత నౌకాదళ ప్రధాన నౌక అయిన INS గోదావరి (D92) లో సీనియర్ ఆఫీసర్‌గా పనిచేశారు. తరువాత మరో ప్రధాన నౌక అయిన INS మైసూర్ (C60) కు కూడా కమాండింగ్ ఆఫీసర్‌గా సేవలందించారు.
 1951 జూన్ 30న ఆయనకు స్థిర కమాండర్‌గా, 1955 జూన్ 30న స్థిర కెప్టెన్‌గా పదోన్నతి లభించింది.
 అలాగే ఆయన బాంబే నావల్ డాక్‌యార్డ్ సూపరింటెండెంట్‌గా పనిచేశారు.
 అతను నావల్ ప్లాన్స్ డైరెక్టర్‌గా రెండు సార్లు సేవలందించారు. సిబ్బంది పదవులలో ఆయన ముందుగా చీఫ్ ఆఫ్ మెటీరియల్‌గా, తరువాత వైస్ చీఫ్ ఆఫ్ నావల్ స్టాఫ్‌గా కూడా బాధ్యతలు నిర్వహించారు.

ఫ్లాగ్ రాంక్

1965లో, కోహ్లీ గారు ఆగస్టు 18న రియర్ అడ్మిరల్ (ఫ్లాగ్ ర్యాంక్) గా పదోన్నతి పొందారు. 1967 నుంచి 1969 వరకు ఆయన ఫ్లీట్ ఫ్లాగ్ ఆఫీసర్ కమాండింగ్‌గా సేవలందించారు. 1968 జనవరిలో, ఆయనకు విశిష్ట సేవలకు గాను పరమ విశిష్ట సేవా పతకం (PVSM) ప్రదానం చేయబడింది.
తరువాత 1969 ఫిబ్రవరి 14న, ఆయన వైస్ అడ్మిరల్‌గా పదోన్నతి పొందారు.

ఆ తరువాత, 1971 వరకు రెండు సంవత్సరాలు ఆయన నేషనల్ డిఫెన్స్ కాలేజ్ కమాండెంట్‌గా పనిచేశారు. 1971 ఫిబ్రవరి 12న, కోహ్లీ గారు వెస్ట్రన్ నావల్ కమాండ్‌కు ఫ్లాగ్ ఆఫీసర్ కమాండింగ్-ఇన్-చీఫ్ (FOC-IN-C) గా నియమితులయ్యారు.

1971 డిసెంబరులో జరిగిన భారత్–పాకిస్తాన్ యుద్ధ సమయంలో, కోహ్లీ గారు కరాచీ పోర్టుపై జరిగిన శక్తివంతమైన దాడులకు ఆపరేషనల్ నాయకత్వం అందించారు.
అలాగే భారతదేశ పశ్చిమ తీరంలోని నౌకాదళ స్థావరాల రక్షణకు ఆయన నేతృత్వం వహించారు. యుద్ధ సమయంలో భారత వాణిజ్య నౌకల (మెర్చంట్ ఫ్లీట్) భద్రతను కూడా ఆయన పర్యవేక్షించారు. 1971 యుద్ధంలో చూపిన అద్భుత నాయకత్వానికి గాను ఆయనకు పద్మభూషణ్ అవార్డు ప్రదానం చేయబడింది.

నౌకాదళ ప్రధాన అధికారి
1973 మార్చి 1న, కోహ్లీ గారు భారత నౌకాదళ ప్రధాన అధికారిగా బాధ్యతలు స్వీకరించారు. అతను 1976 ఫిబ్రవరి 29న నౌకాదళ సేవల నుండి విరమించారు (రిటైర్ అయ్యారు).

తదనంతర కాలం
కోహ్లీ గారు 1971 యుద్ధ సమయంలో భారత నౌకాదళ కార్యకలాపాల ఆధారంగా “We Dared” అనే స్మృతిగ్రంథాన్ని రచించారు. అలాగే భారత మహాసముద్ర ప్రాంతంలోని భౌగోళిక–రాజకీయ మరియు సముద్ర సంబంధిత అంశాలపై విశ్లేషణగా “Sea Power and the Indian Ocean” అనే పుస్తకాన్ని కూడా రచించారు.

కోహ్లీ గారు సుమిత్రా కోహ్లీ గారిని వివాహం చేసుకున్నారు. వారికి మూడు కుమార్తెలు ఉన్నారు.

మూలాలు